《旦气诗》
宋代·陈普

昼气如大雾，蒙我大明镜。主人莫知乡，奴隶窃权柄。

不能巍巍莅，惟听纷纷命。是非既昧瞀，操执岂中正。

不惟裁截偏，尤苦怠惰病。一柱一柔弱，四维俱不竞。

循兹不回首，安得逃禽行。为人自暴弃，造化德独盛。

纳日息万物，停止吾视听。魂归魄不安，灵根复凝定。

潜龙蟠深渊，不灭飞腾性。五更号群鸡，陡然得大庆。

熹微一隙开，洞达八荒圣。天地顿轩豁，百度亦饾饤。

昨非咸昭晰，今是足审订。乃知天于人，父母未足并。

晦以养其明，止以茁其莹。此而不接续，诚犯不恭令。

工夫知如何，焚香且虔敬。

作者简介：陈普（公元一二四四年至一三一五年）生于宋理宗淳祐四年，卒于元仁宗延祐二年，年七十二岁。居石堂山。入元，隐居教授，从学者数百人。三辟为本省教授，不起。当聘主云庄书院。晚居莆中，造就益众。普著述有石堂遗稿四卷，《四库总目》行于世。